Kakawin Nāgarakṛtâgama/Pupuh 7
Pupuh 7 – Jagaddhita

1. 
a. warṇan śrī naranātha kastawaniran dinakharasama digjaya prabhū
b. bhraṣṭang śatru bangun tamiśra sahane bhūwana rinawasan nareśwara 
c. tuṣṭā sajjana pangajamam ikanang kujana kumuda satya satwikā 
d. sthityang ghrāma sabhūmy aweh dhana bangun jala hinaturakĕn ya sakrama

2. 
a. lwir sang hyang śatamanyu manghudani rāt haji tumulak i dūhkhaning prajā
b. lwir hyang pitṛpati kaḍaṇḍaning anārya baruṇa ri katmwaning ḍana 
c. lwir hyang bāyu sirān tameng sakalaloka makaśaraṇa dūta nityaśa 
d. lwir pṛthwi ri karakṣaning pura katonanira kadi bhaṭāra candramā

3. 
a. ring warṇakṛti kāmadewa sakalānurun umulat i rāmyaning puri 
b. sakweh sang para putrikādika waḍū haji kadi pawibhajyaning ratih 
c. ndan sang śrī parameśwari swaduhitā nṛpati wijayarājasottama 
d. mukyāwarṇa susumnadewy anūpameng hayu tuhu sawawe nareśwara

4. 
a. tĕkwan wṛddi sirān pakānak i sirang nṛpati kusumawarddhanīśwarī 
b. rājī rājakumāry anindya siniwi pura ri kabalan utamêng raras 
c. sang śrī wikramawarddhanendra saniruktyanira pangucaping sanāgara 
d. sākṣāt dewata dewati siran atmwa hlam anukani twasing jagat

Kakawin Nāgarakṛtâgama